KIRJALLINEN KYSYMYS E-1486/00 esittäjä(t): Christopher Heaton-Harris (PPE-DE) komissiolle. EU:n rahoittama homojen ja lesbojen tasa-arvoa koulutuksessa koskevan hankkeen kokeilukoulujen tapaaminen Suomen Oulussa.



Virallinen lehti nro 072 E , 06/03/2001 s. 0065 - 0066



KIRJALLINEN KYSYMYS E-1486/00 esittäjä(t): Christopher Heaton-Harris (PPE-DE) komissiolle (11. toukokuuta 2000) Aihe: EU:n rahoittama homojen ja lesbojen tasa-arvoa koulutuksessa koskevan hankkeen kokeilukoulujen tapaaminen Suomen Oulussa Homoseksuaalisuuden edistäminen kouluissa on nykyisin poliittisesti hyvin arkaluontoinen asia Yhdistyneessä kuningaskunnassa. Työväenpuolueen hallitus on äskettäin ehdottanut, että paikallishallintolaista poistetaan sen 28 jakso, jossa kielletään homoseksuaalisuuden edistäminen, ja tämä on kohdannut valtavaa vastustusta yleisön taholta. Komission rahoittamassa homojen ja lesbojen tasa-arvoa koulutuksessa koskevan hankkeen (Gay and Lesbian Educational Equity Project eli GLEE-hanke) kokeilukoulujen ensimmäisessä kokouksessa on lausuttu, että yksi hankkeen tavoitteista on luoda jäsenvaltioissa strategioita, esimerkiksi opetussuunnitelman kehittämisstrategia. Voiko komissio vahvistaa, että GLEE-hanke on täysin perustamissopimuksen 149 artiklan mukainen ja että sen yhteydessä kunnioitetaan täysin sitä, että jäsenvaltiot ovat vastuussa opetuksen sisällöstä? Voiko komissio lisäksi vahvistaa, että GLEE-hanke ei mene päätavoitettaan, homoseksuaalisuuteen kohdistuvan syrjinnän torjumista, pidemmälle ja edistä näkemyksiä, joita monet vanhemmat EU:ssa voivat pitää mahdottomina hyväksyä? Viviane Redingin komission puolesta antama vastaus (26. heinäkuuta 2000) Ohjelmien kehittäminen on yksi tärkeimmistä Sokrates-toimintaohjelman puitteissa toteutettavista toiminnoista. Se auttaa toteuttamaan Euroopan yhteisön perustamissopimuksen 149 artiklassa (entinen 126 artikla) mainittuja tavoitteita, erityisesti eurooppalaisen ulottuvuuden kehittämistä koulutuksessa ja koulutuslaitosten välisen yhteistyön edistämistä. Nämä tavoitteet on selvästi ilmaistu yhteisön Sokrates-toimintaohjelmasta tehdyn päätöksen N:o 819/95/EY muuttamisesta 23 päivänä helmikuuta 1998 tehdyssä parlamentin ja neuvoston päätöksessä N:o 576/98/EY(1) ja ne täytyy toteuttaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta. Gay and Lesbian Education Equity-hankkeen tavoitteena on homojen ja lesbojen tasa-arvoisen kohtelun aikaansaaminen koulutuslaitoksissa sekä ennakkoluulojen ja syrjinnän vähentäminen tulevien sukupolvien keskuudessa. Hankkeen esitteli vuonna 1999 Comenius-ohjelman 3.1-toiminnon puitteissa joukko maineikkaita eurooppalaisia yliopistoja. Kaikenlaisen koulutuksessa esiintyvän syrjinnän torjuminen on yksi kyseisen toiminnon tavoitteista. Hankkeessa ehdotettuja toimia voidaan edistää Comenius-ohjelman puitteissa, ja tehty ehdotus oli teknisesti korkealaatuinen. Päätös hankkeen rahoittamisesta tehtiin toiminnon 3.1 valintamenettelyn mukaisesti ja Comenius-alakomitea hyväksyi päätöksen. Toiminnossa 3.1 mainittuja hankkeita valvotaan säännöllisesti, jotta voitaisiin taata, että ne toteutetaan ehdotuksessa esitetyn työohjelman mukaisesti ja että asetetut tavoitteet saavutetaan. (1) EYVL L 77, 14.3.1998.